###### HRVATSKO KATOLIČKO DRUŠTVO PROSVJETNIH DJELATNIKA

**HKDPD LISTIĆ, kao obično, malo**



God. XIX. Br. 1/187, RUJAN 2014.

**IZ GOVORA BLAŽENOGA ALOJZIJA STEPINCA BUDUĆIM UČITELJIMA**

Neka i vaš budući učiteljski život prožima ponajprije svijest odgovornosti pred Bogom. Djeca, koja su vama u školi povjerena, nisu vaša igračka, nego vlasništvo Boga Stvoritelja, koji tu djecu predaje u vaše ruke, da ih uzgojite za korisne članove ljudskoga društva i narodne zajednice. Onaj prizor, što se odigrao kod Mojsija kao djeteta izložena u košarici u Nilu, ponavlja se na neki način i sada. Nema delikatnije zadaće, nego dijete, koje je došlo k razumu, voditi pravim putem. Bog Stvoritelj, koji je kako rekoh pravi vlasnik svakog djeteta, kao da govori pojedinom učitelju: “Uzmi ovo dijete i odgoji mi ga i ja ću ti dati plaću tvoju.” (Izl 2, 9). Vi ste dakle u školi ne samo mandatari države i roditelja, nego u prvom redu mandatari Božji. Zadaća veoma časna, ali i takova, koja povlači za sobom tešku odgovornost. Baš zato, jer je skopčana s tolikom odgovornošću, zato joj je Stvoritelj obećao i izvanrednu nagradu ako se savjesno ispuni ta zadaća: “Qui erudiunt ad justitiam multos fulgebunt quasi stellae in perpetuas aeternitates! – Koji poučavaju mnoge pravdi sjati će kao zvijezde kroz vjekove.” (Dn 12, 3).

Neka vaš budući učiteljski rad prožima i svijest dužnosti prema roditeljima djece. Škola ima da bude nastavak čestitog roditeljskog odgoja. Ako taj školski uzgoj ne bi bio u skladu sa zakonom Božjim, onda ne bi bio uzgajanje nego ubijanje djece, i to gore nego fizičko toliko, koliko se duša izdiže iznad tijela i duh iznad materije. Roditelji dakle djece očekuju od vas savjestan rad u školi. Konačno ni država, odnosno domovina ne može biti indiferentna, dobiva li iz škola čestitu i discipliniranu mladež ili hrpu razularene i već od početka iskvarene djece. Sveto Pismo je u par riječi izvrsno izrazilo svakodnevno gorko iskustvo: “Dolor patris filius stultus! – Bol očeva ludi sin!” (Izr 19, 13) →

**BOŽJARIJEČ – RIJEČ ŽIVOTA**



*Nijedan sluga ne može služiti dvojici gospodara. Jer ili će jednoga mrziti, a drugoga ljubiti, ili će uz jednoga pristajati, a drugoga prezirati. Ne možete služiti Bogu i bogatstvu.*

 (Lk 16,13)

**→**  Ne bismo li mogli reći još više: “Dolor patriae filii stulti! – Bol domovine opaki sinovi!” I nema nikakove sumnje o tome, da najveću krivnju za pokvarenost mladeži nose roditelji i uzgojitelji, koji ne vrše svojih dužnosti.

*(Govor preparandistima prigodom blagoslova oltarne slike sv. Alojzija, 23.ožujka 1941.*

*Katolički list, br. 13 (1941), 145-146.)*

***JESMO LI POSLUŠALI RIJEČI SVETOGA PAPE IVANA PAVLA II. UPUĆENE HRVATSKOJ?***

Ova 2014. godina u znaku je kanonizacije voljenoga Pape Ivana Pavla II., proglašenja svetim posebnog i velikog Pape. Ove su se godine mnogi, makar na trenutak, prisjetili djelovanja i karizme Svetoga Oca koji je vodio Crkvu u sudbonosnim vremenima ideoloških, političkih, gospodarskih i mnogih drugih prevrata i promjena. U središtu je bilo svjetlo vjere, nada i pouzdanje u Gospodina po Zagovoru Blažene Djevice Marije, koju je posebnu štovao.

U Hrvatskoj se u tome kontekstu upravo ovih dana događa važan jubilej – 20. obljetnica prvoga pastoralnog pohoda Ivana Pavla II. hrvatskoj domovini. Znamo li kada je to bilo? Jesmo li zaboravili taj 10. i 11. rujan 1994., neizrecivo oduševljenje pred dolaskom u Zagreb, mnoštvo razdraganih ljudi svih dobi i životnih situacija? Jesmo li zaboravili Papin pohod Katedrali, klečanje pred grobom skorašnjeg sveca kardinala Alojzija Stepinca? Jesmo li zaboravili „najveću misu“ u povijesti hrvatskog naroda? Jesmo li zaboravili vedrinu i utjehu Rimskog Biskupa u bremenitim danima Hrvatske na putu prema samostalnosti, slobodi i miru?

Žive li u nama poruke Svetoga Oca? Sjećamo li se što nam je poručio? Što je izrekao na hrvatskome tlu prije točno 20 godina? Jesu li hrvatski vjernici i drugi građani poslušali poruke Pape koji je pružio podršku Hrvatskoj kada je to najviše trebalo? (...) Dovoljno je sjetiti se nekih misli sv. Ivana Pavla II. značajnih i za ovaj sadašnji životni trenutak i povjereno vrijeme: →

 **PRONAĐI SVOJ LIJEK**

**Ne smijemo nikad zaboraviti da Bog sve čini dobro, iako mi ne uviđamo razloge za ono što On čini. Moramo imati povjerenja u Boga, koji jest što je u svako doba bio; ne smijemo se obeshrabriti jer nas pogađaju protivštine. Protivštine koje nam Bog šalje moramo prihvatiti bez puno razmišljanja o njima. I smijemo primiti kao sigurno da je to najbolje s čim smo se mogli sresti.**

 sv. Filip Neri

→ „Tko se ne sjeća Vukovara, Dubrovnika, Zadra i tolikih drugih gradova i sela zahvaćenih ratnim vihorom. Stišavši se u Hrvatskoj, rat je zatim, nažalost, planuo u susjednoj Bosni i Hercegovini. Toliko je nedužne krvi proliveno! (...) Mir je uvijek moguć ako ga se iskreno želi. Da bi se mir mogao graditi na temeljima pravde i istine, treba ga, prije svega, isprositi od Gospodina.“

„Nužno je da obitelji budu istinske 'škole ljubavi': obitelji duboko ujedinjene i otvorene cijelom društvu; obitelji u kojima je ljudski život prihvaćen sa svetim poštivanjem od trenutka začeća i gdje se odgaja za ljubav prema svakom ljudskom biću, bez podjele na prijatelje i neprijatelje.“

„I vi, Hrvati, koji danas živite, možete računati na snagu koja dolazi od vjere.“

„U ovom trenutku, kad se ponovno vraćam u Vatikan, sa sobom, kao uspomenu, nosim vaša lica, vaše oči u kojima sam čitao žarku želju da se sadašnjica popravi i da budućnost procvjeta. Svima, posebno mladeži, još jednom dovikujem: budite hrabri!“ (Tvrtko Beus)

**POZIV NA TRIBINU**

**TEMA: KRIZA I IZAZOV ODGOJA DANAS**

**PREDAVAČ: MATIJA GRGAT, prof. hrvatskoga jezika i književnosti**

**ČETVRTAK, 18. rujna 2014.** u **20,00** sati u Zagrebu, Palmotićeva 31 (dvorišna zgrada), u okviru redovite mjesečne tribine Društva.

OBAVIJESTI

**1. Velika devetnica za hrvatsku mladež u Bazilici Srca Isusova u Zagrebu**

Svakog desetog u mjesecu od rujna 2014. do svibnja 2015. Hrvatsko katoličko društvo prosvjetnih djelatnika organizira veliku devetnicu za hrvatsku mladež s molitvom za zagovor bl. Ivana Merza koji je umro na dan 10. svibnja 1928. Nakon večernje svete mise s propovijedi moli se na grobu bl. Ivana, zaštitnika hrvatske mladeži, da današnja generacija naših mladih nađe pravi put ljudskog i vjerničkog dozrijevanja. Mladi su danas izvrgnuti višestrukim teškim izazovima i kušnjama. Izmolimo im snage, mudrosti i Božje milosti da se ne izgube u mnoštvu bezvrijednih ponuda te da se odluče krenuti Božjim putem, poput svoga zaštitnika bl. Ivana. Pozivamo odgojitelje, roditelje, mlade i druge vjernike da nam se pridruže.

2. **Emisija na Radio Mariji**

Redovitu emisiju HKDPD-a na Radio Mariji 24.09. u 17,00 sati uredit će i voditi Vlado Vladić, član Ravnateljstva HKDPD-a. Tema je “Dostojanstvo prosvjetnoga poziva”.

4. Prigodom proglašenja Ivana Pavla II. svetim (27. travnja 2014.) i o 20. obljetnici prvog pastoralnog pohoda voljenog Pape Hrvatskoj (10. i 11. rujna 1994.), vjeroučitelj mr. Tvrtko Beus, član HKDPD-a, objavio je knjigu „Poruke pape Ivana Pavla II. Hrvatskoj – Odjeci na Papine govore izrečene u tri pastoralna pohoda“. Knjiga se može nabaviti na mrežnoj stranici www.mondo.hr (publicistika, religija).

**Molimo članove HKDPD-a koji još nisu uplatili članarinu za 2014. godinu, da to učine čim prije. Uplatnice su dobili zajedno sa ZRNOM za mjesec svibanj.**

**Na uplatnicu, kod Modela piše se: HR05, a poziv na broj neka bude OIB HKDPD-a, a to je 25495225329.**

**Broj žiro računa je isti kao i do sada, tj. HR5923600001101523936.**

**H**RVATSKO**K**ATOLIČKO**D**RUŠTVO**P**ROSVJETNIH**D**JELATNIKAGundulićeva 12/III, 10000 Zagreb; internetska adresa: zrno.fsb.hr/hkdpd; IBAN HR5923600001101523936**,** kod uplate poziv na broj : 01 JMBG; **Skupina za Zrno**: Matija Grgat, Ana Cindarić i Stjepan Dilber, DI. Telefon uredništva: 098/1614 233.Prilozi se šalju na e-adresu**:** matija@net.hr